Predkladacia správa

     Návrh na úpravu niektorých úloh uznesenia vlády SR č. 1196/2001 k správe o stave odstraňovania ekologických dôsledkov pobytu bývalej Sovietskej armády na území SR a návrh na presun gescie za riešenie problematiky na Ministerstvo životného prostredia, predkladá Ministerstvo životného prostredia SR z vlastnej iniciatívy. Dôvodom vypracovania tohto materiálu a jeho urýchleného prerokovania vládou SR je neplnenie niektorých úloh, vyplývajúcich z citovaného uznesenia. Príčinou je nedostupnosť finančných prostriedkov na ich riešenie, ktoré podľa uznesenia vlády mali byť získané zo zdrojov z privatizácie v roku 2002.

     Ministerstvo obrany SR, ktoré do 15. mája 2002 zabezpečovalo nutné sanačné  a monitorovacie práce ich financovaním z vlastnej kapitoly, po tomto termíne práce zastavilo. Ministerstvo životného prostredia SR, ktoré malo do 15. mája v súvislosti s presunom gescie z Ministerstva obrany SR prevziať zmluvné záväzky za realizáciu sanačných prác, z toho istého dôvodu nepristúpilo k cedovaniu zmlúv. Keďže sa v súčasnosti na znečistených lokalitách nevykonávajú žiadne práce za účelom sledovania zmien, vyvolaných zastavením dlhodobého čerpania znečistených vôd, nie je možné predvídať vývoj situácie a vylúčiť možné riziko ohrozenia najmä zdrojov podzemných a minerálnych vôd. Aby sa zabránilo negatívnym dopadom na životné prostredie, a tým znehodnoteniu doteraz vykonaných sanácií zemín a podzemných vôd, je nevyhnutné zabezpečovať aspoň monitorovacie práce a nutné sanácie v takom obmedzenom rozsahu, ako boli zabezpečované Ministerstvom obrany SR do 15. mája 2002. Zároveň by bol vývoj znečistenia po zastavení prác pod stálou kontrolou.

     Z dôvodu urýchleného riešenia danej situácie sa navrhuje zmeniť niektoré úlohy z uznesenia vlády SR č. 1196, podľa ktorých sa mal uskutočniť presun gescie na Ministerstvo životného prostredia SR a zabezpečiť sanačné práce v celkovom objeme 80 mil. Sk. Preto je nevyhnutné prijať nové uznesenia vlády SR, ktorým budú príslušné rezorty poverené zabezpečením nutných sanačných a monitorovacích prác v minimálnom rozsahu v celkovom objeme 30 mil. Sk.

     Vzhľadom na potrebu urýchleného prerokovania materiálu vládou SR, materiál nebol zaslaný na medzirezortné pripomienkové konanie, ale bol vypracovaný v súčinnosti Ministerstva životného prostredia SR, Ministerstva obrany SR.
Návrh upraveného uznesenia vlády bol prerokovaný s Ministerstvom financií SR (príloha č.2).